Twee dramas deur Tertius Kapp – Oorsee en Rooiland – is vanjaar deur die Suid-Afrikaanse Akademie vir Wetenskap en Kuns gesamentlik vereer met die 2015 Hertzogprys.
Hierdie gesogte toekenning is die vernaamste prestigeprys in die Afrikaanse letterkundige wêreld en heet na die groot kampvegter vir Afrikaans, genl. JBM Hertzog. Die prys is beperk tot oorspronklike letterkundige werk in Afrikaans en word jaarliks om die beurt toegeken vir poësie, drama en verhalende prosa in dié volgorde. Die prys word toegeken op aanbeveling van die Akademie se Letterkundekommissie.
Die dramaturg het die grondstof vir sy teks uit die tronkmitologie gehaal. Daarin neem die ‘wet’ wat reeds vir baie jare op die afgeslagte vel van die bul Rooiland staan, ‘n sentrale plek. Die aard van dié mitologie gee in die drama tot inisiasierituele aanleiding, waartydens die bestaan van tronkbendes gewelddadig en bloedig na vore tree.
Hy het nog altyd agter sy verbeelding aangeloop. So verklaar Tertius Kapp sy ommeswaai van fisika na letterkunde.
“Dit was maar altyd deurmekaar. Ek het my ingeskryf vir BSc, dit toe verander na BA, maar ’n jaar of twee later weer begin lus raak vir fisika.”